Verkiesing: ‘Daar sal krag wees’Eskom het glo verskeie planne gereed om te verseker dat die plaaslike verkiesing vlot verloop. (Argieffoto: Mujahid Safodien/AFP) Pravin Gordhan, minister van openbare ondernemings, het Suid-Afrikaners Woensdag tydens ŉ aanlyn konferensie verseker dat die plaaslikeregeringsverkiesing op 1 November nie weens gebrekkige kragvoorsiening onderbreek sal word nie. Dít beteken ook dat daar geen beurtkrag die komende naweek of op stemdag sal wees nie, en ook nie wanneer stemme getel word nie. Sou probleme opduik, sê Gordhan, het die regering in samewerking met Eskom en die Onafhanklike Verkiesingskommissie (OVK) verskeie gebeurlikheidsplanne gereed. Maroela Media het vroeër berig dat Eskom Woensdag om 12:00 landwyd fase 4-beurtkrag ingestel het. Dít het tot groot kommer gelei oor die impak wat kragvoorsieningsprobleme moontlik op die verkiesing kan hê. Gordhan het namens die regering en Eskom om verskoning gevra indien enige angstigheid onder Suid-Afrikaners en politieke partye veroorsaak is. Volgens die minister sal Suid-Afrika na verwagting reeds teen Vrydag na fase 2-beurtkrag oorskakel. Dít nadat Eskom aanvanklik gesê het fase 4 sal tot Vrydag geld, waarna fase 2 tot Saterdagoggend ingestel sou word. Geen beurtkrag word Saterdag en Sondag verwag nie. Gebeurlikheidsplanne Gordhan sê 16 000 van die 23 140 stemstasies sal Maandag deur Eskom van krag voorsien word. “Verder het die OVK genoeg beligtingstoerusting bekom vir stasies wat nie deur Eskom bedien word nie. “Eskom het ook 16 000 stemstasies in klusters ingedeel wat die OVK van kragopwekkers en tegnici sal voorsien om probleme wat kan opduik, op te los.” Skandeerders wat by stemstasies gebruik word, sal glo ook vooraf gelaai wees en het ŉ batterylewe van 12 uur. Verder sê Gordhan daar sal ook genoeg kragopwekkers by die tien uitslaesentrums in die land wees. Die sowat 240 bykomende sentrums waar stemme getel word, sal ook van kragopwekkers voorsien word. Eskom sal ook verskeie skakelpersone in die betrokke klusters plaas om spoedig op enige kragkwessies te reageer. Stappe om doelwitte te bereik Volgens Gordhan sal daar tydens die verkiesingsproses voldoende diesel beskikbaar wees vir kragstasies waar steenkool gebruik word. Bykomende kundigheid sal ook by Eskom ingespan word om te verseker dat menslike foute sover moontlik uitgeskakel word en die hoogste vlak van professionaliteit te alle tye gehandhaaf word. Die minister sê die verkryging van broodnodige megawatts is ŉ prioriteit sodat die elektrisiteitstelsel optimaal kan funksioneer. Nuwe bedryfsplanne sal glo ook binnekort ingestel word wat behels dat vergoeding direk aan prestasie gekoppel word. Dié planne sal in Eskom se bestuursomgewing by sy onderskeie kragstasies geïmplementeer word. “Daar sal dus gevolge vir swak presterende kragstasies en swak bestuur wees. “Suid-Afrikaners sal op hoogte van Eskom se vordering gehou word.”